РЕГЛАМЕНТ (ЕО) № 748/2009 НА КОМИСИЯТА
от 5 август 2009 г. година
относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/EО, към 1 януари 2006 г. или след това, като за всеки оператор на въздухоплавателни средства се посочва администриращата държава-членка
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 18а, параграф 3, буква а) от нея,
като има предвид, че:
(1)
В Директива 2003/87/ЕО, изменена с Директива 2008/101/ЕО (2), са включени авиационни дейности в рамките на схемата за търговия с квоти за емисии на парникови газове в рамките на Общността (наричана по-долу „схемата на Общността“).
(2)
С цел да се намали административната тежест върху операторите на въздухоплавателни средства, в Директива 2003/87/ЕО се предвижда само по една държава-членка да отговаря за даден оператор на въздухоплавателни средства. Член 18а, параграфи 1 и 2 от Директива 2003/87/ЕО съдържа разпоредби за определяне на администриращата държава-членка за всеки един оператор на въздухоплавателни средства. Списъкът на оператори на въздухоплавателни средства и администриращите ги държави-членки (наричан по-долу „списъкът“) следва да гарантира, че всеки оператор знае от коя държава-членка ще бъде регулиран и че за държавите-членки е ясно кои оператори следва да регулират.
(3)
При изготвяне на списъка Комисията взе предвид коментарите, получени след публикуването от нейна страна на предварителен списък на оператори на въздухоплавателни средства и администриращите ги държави-членки на 11 февруари 2009 г. Списъкът се основава на данни, предоставени от Евроконтрол на базата на записи за полетните планове (3).
(4)
Изискванията на Директива 2003/87/ЕО се прилагат за операторите на въздухоплавателни средства, определени в член 3, буква o) от същата директива. Включването в схемата на Общността е свързано само с извършването на авиационна дейност и не зависи от включването в списъка. Следователно операторите на въздухоплавателни средства, които извършват авиационна дейност, включена в списъка от приложение I към Директива 2003/87/EО, са обхванати от схемата на Общността, независимо дали към момента на извършване на дейността са включени в списъка или не. По същия начин операторите на въздухоплавателни средства, които прекратят извършването на авиационна дейност, се изключват от схемата на Общността в момента на прекратяване на извършването на авиационната дейност, включена в списъка от приложение I към Директива 2003/87/EО, а не в момента на заличаването им от списъка.
(5)
Списъкът включва всички оператори на въздухоплавателни средства, извършвали съответна авиационна дейност в периода от 1 януари 2006 г. включително до 31 декември 2008 г. Поради това е възможно в посочения списък да фигурират оператори на въздухоплавателни средства, прекратили временно или окончателно осъществяването на своите авиационни дейности. В списъка също така не се взема под внимание дали операторите на въздухоплавателни средства са включени в списъка на Общността на въздушните превозвачи, които по съображения за безопасност са предмет на оперативна забрана в границите на Общността в съответствие с Регламент (ЕО) № 2111/2005 на Европейския парламент и на Съвета от 14 декември 2005 г. за създаване на списък на Общността на въздушните превозвачи, предмет на оперативна забрана в границите на Общността, и за информиране на пътниците на въздушния транспорт за самоличността на опериращите въздушни превозвачи и за отмяна на член 9 от Директива 2004/36/ЕО (4). Следователно настоящият регламент следва да не засяга решенията, приети от Комисията или държавите-членки в съответствие с Регламент (ЕО) № 2111/2005.
(6)
На всеки оператор на въздухоплавателни средства следва да бъде даден уникален код в списъка. Посоченият код следва да дава възможност за идентифициране на участниците в схемата на Общността.
ПРИЕ НАСТОЯЩИЯ РЕГЛАМЕНТ:
Член 1
Списъкът на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/EО, към 1 януари 2006 г. или след това, като за всеки оператор на въздухоплавателни средства, определен в член 18а, параграф 3, буква а) от Директива 2003/87/EО, се посочва администриращата държава-членка, се съдържа в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 август 2009 година.